Secureanu: ”Emisari ai primarului Firea mi-au cerut bani de campanii! Înregistrările sunt la DNA” Un document din dosarul Secureanu confirmă că există înregistrările. ”Vrăbi”: „Am predat DNA în integralitate documentație audio-video cu privire la Gabi Firea și alții”

vineri, 29 septembrie 2017, 6:59

Surpriză în dosarul unde sunt judecați managerul de spital Florin Secureanu și alți 10 inculpați!

Gazeta a găsit o declarație unde apare numele Gabrielei Firea.

În document, Eugenia Chiriac, iubita lui Secureanu, susține că a predat la DNA toate înregistrările ”cu privire la Gabi Firea”, dar și la alții.

Ca să confirme conținutul documentului, ziarul a discutat ieri la Curtea de Apel cu Florin Secureanu.

El a întărit mărturia iubitei că ”da, înregistrările au fost predate la DNA!”.

Secureanu susține că ”au fost mai mulți mesageri ai primăriței care mi-au cerut bani”.

Unul dintre cei nominalizați, Eduard Armeanu, omul lui Pandele, neagă ferm.

Primăria a comunicat: ”Gabriela Firea nu are niciun amestec, nici măcar tangențial, în activitatea infracțională a numitului Secureanu Florin”.

”Firea va ajunge până la urmă acolo unde îi e locul” Florin Secureanu ”Gabriela Firea nu i-a cerut niciodată nimic managerului Florin Secureanu, nici direct și nici prin intermediari” Primăria Capitalei

De Mirela Neag, Răzvan Luțac și Cătălin Tolontan

Fantoma înregistrărilor se întoarce.

”Secureanu își înregistra toate întâlnirile din biroul său și nu numai”, sună una dintre primele declarații făcute în noiembrie 2016 de sursele Gazetei Sporturilor din interiorul Spitalului Malaxa.

În jurul acestor înregistrări s-a creat o întreagă mitologie.

Există sau nu?

”Am o înregistrare clară a întâlnirii cu Eduard Armeanu”

Înregistrările au devenit o miză în sine.

A dat Secureanu bani și altora, a fost protejat sau, așa cum lasă el să se înțeleagă, a fost presat și folosit de oameni mai puternici ca el?!

Imediat după publicarea primului articol din noiembrie 2016, directorul a mărturisit unor amici că e convins că ”totul e pus la cale de Gabi Firea, că ziariștii ăștia de la Gazetă sunt foștii ei colegi! Dar nu-i nimic, că am o înregistrare clară a întâlnirii cu Eduard Armeanu, directorul ASSMB, care a spus că a venit în numele primarului Firea”.

Ziarul a publicat această confesiune către prieteni făcută de Secureanu.

Pe parcursul întâlnirii cu Armeanu, managerului de la Malaxa i s-ar fi cerut bani.

Era vorba de o cotă lunară de multe mii de euro.

Dar există înregistrările?

Surpriza din dosar!

Pentru că judecata pe fond a cazului ”Malaxa” a început, dosarul 16938/3/2017 de la Tribunalul București este public.

113 volume are dosarul în care sunt judecați Florin Secureanu și încă 10 inculpați

Gazeta a descoperit în el o declarație a Eugeniei Chiriac, cea alintată ”Vrăbi” de Secureanu, poreclă preluată și de oamenii din spital.

Pe 4 aprilie 2017, ”Vrăbi” susține în scris că ”Eu am predat DNA în integralitate documentație audio-video cu privire la Gabriela Firea și alții”.

Din ce spune chiar cel care a făcut înregistrările, ”cu privire” nu înseamnă înregistrări ”cu Gabriela Firea”, ci înregistrări ”cu oameni care vorbesc în numele Gabrielei Firea”.

Sau, mai exact, ”trimiși de Gabriela Firea”, cum afirmă Secureanu.

Secureanu crede că ”totul e o comandă”

Ieri a avut loc la Curtea de Apel înfățișarea în care Florin Secureanu a contestat arestul la domiciliu.

Pe holurile tribunalului, ziarul a purtat un dialog mai lung cu managerul Spitalului Malaxa, din care publicăm partea referitoare la soarta înregistrărilor și la ce conțin ele.

-Domnule Secureanu, în dosar prietena dumneavoastră susține că a predat înregistrările la DNA. E adevărat?

-Nu știu. La ce vă referiți?

-Vă rugăm citiți documentul!

– (cu ochii pe hârtia unde apare transcrisă declarația lui ”Vrăbi”) Nu am încredere în dumneavoastră. Nu vreau să fie publică chestia asta.

-Nu se poate pentru că e un document dintr-un dosar public de judecată! Apare numele Gabrielei Firea. Cea despre care erați convins că e în spatele investigației jurnalistice. Vrem să înțelegem ca să facem public.

-Dumneavoastră? Nu cred, pentru că sunteți comandați. M-ați transformat într-o țintă. Pentru că ați primit comandă.

Managerul confirmă că ”înregistrările sunt acum la DNA”

-De la cine și de ce împotriva dumneavoastră?

-(Desenează cu mâinile o sferă mare, indiferent ce o însemna asta).

-E opinia dumneavoastră, v-o respectăm, deși nu suntem de acord cu ea. Hai să discutăm despre document, vă rugăm!

-De ce mă întrebați de el?

-Ca să dăm informația asta. Că există înregistrări, că le-ați predat la DNA și să spuneți ce e în ele legat de primarul Capitalei.

-Păi o să scrieți dumneavoastră asta? Dumneavoastră ați avut temă să mă kilăriți. Nu o să scrieți!

-Cum să nu scriem? De ce v-am întreba?

-Poate că întrebați ca să dați informația la Primărie, nu ca s-o publicați. Da, toate înregistrările sunt acum la DNA.

-Deci e adevărat că înregistrați discuțiile din birou?

-Da, eu aveam aparatură în birou. (Face din nou un cerc în aer). Iar iubita mea le-a dat la DNA pentru că așa i-am zis. Să se vadă adevărul.

”Mai mulți oameni au fost la mine din partea primarului!”

-Și e adevărat că v-a căutat un om din partea primarului general?

-E adevărat, dar nu vreau să vorbesc despre primar. Gabriela Firea va ajunge acolo unde merită. Nu vreau să vorbesc despre asta pentru că sunt dosare în curs de cercetare.

-Adică cercetează DNA ce e pe înregistrări?

-Nu pot vorbi despre asta. E în cercetare.

-Asta e treaba DNA că e în cercetare. Publicul are dreptul să știe. V-a căutat Eduard Armeanu din partea Primăriei ca să vă pretindă bani?

-Nu numai el mi-a cerut. Nu numai un om. Mai mulți emisari de la Primărie au fost la mine.

-Noi de Armeanu am aflat în noiembrie 2016 că l-ați pomenit unor amici. Spuneți că au fost mai mulți emisari dinspre Primărie?

-Da, mai mulți oameni au fost din partea primarului. Dar dumneavoastră trunchiați și ați dat doar de Armeanu ca să mă kilăriți. Armeanu e, probabil, prietenul dumneavoastră.

-De unde știți că oamenii cereau din partea primarului?

-(Se uită la noi ca la ultimii bătuți în cap. E într-adevăr convins că primim ordine de la Primărie) Da’ din partea cui să ceară?

”Se aude tare, clar și cu dicție”

–Ne pare rău, dar insistăm ca să fie clar: v-au cerut bani explicit? Se aude asta pe înregistrări?

-Se aude tare, clar și cu dicție. Se aude cum cer. Pentru campanie și pentru altele! Dar i-am refuzat. Pe toți! Oricum dumneavoastră n-o să publicați, că ați fost colegi cu Firea.

-Asta vă veți lămuri. Și, mai concret, vă rugăm, ce spun emisarii pe înregistrări?

-Nu doar emisarii din Primărie. Înregistrările de la DNA sunt despre tot sistemul corupt din România.

-Am înțeles. Dar să le luăm pe rând. Acum urmărim povestea cu primarul Gabriela Firea.

-Da, au venit mai mulți mesageri pe care eu i-am trimis la plimbare. Care mi-au cerut bani tare, clar și cu dicție, mai zic o dată. I-am refuzat și m-au schimbat în secunda doi. Dar vă cereți scuze pentru ce ați scris despre mine? Eu sunt nevinovat. Vă cereți scuze?

-De ce să ne cerem scuze? Nu s-au furat bani din spital?

-Dar de către cine și pentru cine?

-Spuneți publicului pentru cine!

-Toate la vremea lor.

Cine e Armeanu?

Eduard Armeanu este membru PSD Ilfov și apropiat de familia Pandele.

A fost uns șef al celor 19 spitale care aparțin Primăriei Bucureștiului în decembrie 2016.

Asta deși ANI îl declarase incompatibil până în 2018, ceea ce îl îndepărtase de la cârma Spitalului Județean Ilfov.

Firea l-a concediat pe Armeanu imediat după ce Gazeta Sporturilor a prezentat cazul său, pe 16 decembrie 2016.

La 48 de ani a adunat un traseu de șef

Armeanu a fost vicepreședinte al Colegiului Medicilor Dolj (până în 2004).

Director CAS Dolj (2005).

Director adjunct al Direcției de Control din Ministerul Sănătății (2005-2007).

Director general al Casei Naționale de Asigurări de Sănătate (2009).

Președinte al Asociației Spitalelor din România (2009-2012).

Directorul Spitalului Județean Ilfov (2009-2015).

Director pe Sănătate în primăria lui Pandele.

Director al ASSM, peste toate spitalele Primăriei după numirea Gabrielei Firea.

Armeanu: ”Nu am cerut niciodată nimic din partea lui Firea”

-Domnule Armeanu, în dosarul Secureanu iubita acestuia susține că înregistrările discuțiilor lui despre Gabi Firea au ajuns la DNA.

-Iar vorbim despre asta? Nu vă ajunge că m-ați curățat?!

-Sunt elemente noi. Secureanu susține că ați fost să discutați cu el din partea primarului Firea.

-Nu e adevărat! Cine spune asta e dus cu capul. Nu doar în numele lui Firea n-am vorbit! N-am vorbit niciodată în numele nimănui! Nu există aceste discuții înregistrate.

-Poate că există, vreți să spuneți, dar nu sunt așa cum zice Secureanu.

-Da. Că m-o fi înregistrat Secureanu, treaba lui. Am discutat doar de trei ori în viață. Dar niciodată n-am discutat ce zice el.

-N-ați cerut bani din partea primarului?

-Doamne, ferește!

-N-aveți nicio emoție în privința înregistrărilor?

-Nu. Dovadă că nu m-a chemat nimeni la DNA. Eu nu cred că există așa ceva.

Reacția Primăriei: ”Gabriela Firea nu i-a cerut niciodată nimic managerului Florin Secureanu”

După ce Gazeta a trimis documentul din dosar către Gabriela Firea, aceasta a răspuns prin biroul de presă.

”Nu putem comenta faptul că un martor într-un dosar penal a declarat că a înmânat procurorilor documentație audio video despre al carei conținut nu cunoaștem niciun detaliu.

Putem însă afirma cu tărie că Primarul general Gabriela Firea nu are niciun amestec, nici măcar tangențial, în activitatea infracțională a numitului Secureanu Florin, în ciuda tuturor încercărilor obsesive de a i se lega numele de acest dosar.

Gabriela Firea nu i-a cerut niciodată nimic managerului Florin Secureanu, nici direct și nici prin intermediari, iar dacă altcineva susține contrariul, va trebui să aducă probe, altminteri urmând să suporte rigorile legii”.

Delapidare și luare de mită

Florin Secureanu a fost trimis în judecată pentru delapidare, 5 fapte, dintre care una cu consecințe deosebit de grave, și luare de mită.

Inculpați sunt și alți 4 foști angajați ai spitalului, precum și 6 patroni și angajați ale firmelor care au avut contracte cu „Malaxa”.

Al doilea termen este pe 9 octombrie, ora 11:00.

Tactica procurorilor DNA pare a fi aceea de a trimite în judecată o parte a cazurilor, pe care le-au putut documenta repede, în cinci luni.

În cazul altor firme și fapte presupus ilegale de la ”Malaxa”, ei au anunțat în rechizitoriu că cercetările continuă.

Iar Secureanu a început prin a nu recunoaște și a sfârșit prin a recunoaște toate infracțiunile din acest dosar.

Dar a rămas decis în a nu detalia niciuna dintre fapte.

În ziarul de mâine aflați ce i-a speriat pe Secureanu și pe ”Vrăbi” de au ținut să ajungă la dosar o mărturie în care scrie clar că au predat către DNA ”documentație audio-video cu privire la Gabriela Firea și alții”.

CUPRINS: TOATE CAPITOLELE DIN INVESTIGAȚIA GSP DESPRE FLORIN SECUREANU/SPITALUL MALAXA/SISTEMUL DE SĂNĂTATE